Psalms 74 - Heilige Bybel [Afrikaanse Bybel 1933/1953]
Dink aan u vergadering wat U in die voortyd verwerf het, wat U verlos het om die stam van u erfdeel te wees, aan die berg Sion waar U op gewoon het.
U teëstanders het binne-in u vergaderplek gebrul; hulle het hul tekens as tekens gestel.
Dit lyk soos wanneer iemand byle omhoog hef in 'n digte plek bome.
En nou -- die houtsnywerk daarvan het hulle alles met byl en hamers stukkend geslaan.
Hulle het u heiligdom aan die brand gesteek; tot die grond toe het hulle die woonplek van u Naam ontheilig.
Hulle het in hul hart gesê: Laat ons hulle almal saam onderdruk! Hulle het al die vergaderplekke van God in die land verbrand.
Ons sien nie ons tekens nie; daar is geen profeet meer nie, en by ons is daar niemand wat weet hoe lank nie.
Hoe lank, o God, sal die teëstander smaad aandoen, sal die vyand u Naam vir altyd verag?
Waarom trek U u hand, ja, u regterhand, terug? Trek dit uit u boesem! Vernietig!
Nogtans is God my Koning van die voortyd af, wat verlossinge werk op die aarde.
U het deur u sterkte die see geklief; U het die koppe van die seemonsters op die waters verbreek.
U het die koppe van die Levi tan verbrysel; U het hom gegee as voedsel vir 'n volk -- vir woestyndiere.
U het fontein en stroom oopgeslaan; U het standhoudende riviere laat opdroog.
Aan U behoort die dag, aan U behoort ook die nag; U het hemelligte en son vasgestel.
U het al die grense van die aarde bepaal; somer en winter, U het hulle geformeer.
Dink hieraan: Die vyand het die HERE gesmaad, en 'n dwase volk het u Naam verag.
Laat die verdrukte nie beskaamd terugkom nie; laat die ellendige en behoeftige u Naam prys.
Staan op, o God, verdedig u saak; dink aan die smaad wat U die hele dag aangedoen word deur 'n dwaas.
Vergeet nie die geroep van u teëstanders nie -- die rumoer van u opstandige vyande, wat altyddeur opgaan!